述祖德贈湖上諸沈
作者：皎然
朝代：唐

paragraphs: 我祖文章有盛名，千年海內重嘉聲。
雪飛梁苑操奇賦，春發池塘得佳句。
世業相承及我身，風流自謂過時人。
初看甲乙矜言語，對客偏能鴝鵒舞。
飽用黃金無所求，長裾曳地干王侯。
一朝金盡長裾裂，吾道不行計亦拙。
歲晚高歌悲苦寒，空堂危坐百憂攢。
昔時軒蓋金陵下，何處不傳沈與謝。
綿綿芳籍至今聞，眷眷通宗有數君。
誰見予心獨飄泊，依山寄水似浮雲。